《避贼引》
宋代·邓肃

羽檄星驰暴客起，西望烽烟无百里。
夜半惊呼得渔舠，老稚相携三百指。
蠖屈蛇盘破蓬底，忽欲骞身风刮耳。
沙汀舣岸少依刘，万斛愁情空一洗。
回思当年侍玉皇，禁垣夜直宫漏长。
驱驰谁谓遽如许，客枕不安云水乡。
前日蹇驴冲火烈，今此扁舟压残雪。
隆暑祁寒欲少休，钲鼓迫人如地裂。
草庐安得无卧龙，奉天政赖陆宣公。
凭谁急呼人杰起，使我叩角歌尧风。

作者简介：邓肃（1091～1132），字志宏，南剑沙县（今属福建）人。生于宋哲宗元祐六年，卒于宋高宗绍兴二年，年四十二岁。少警敏能文，善谈论。会李纲罢相，上疏争之，干执政怒，罢归居家，绍兴二年（1132年）五月，携母避寇福唐（今福清），五月初九病逝，年仅41岁，归葬于邓墩。肃著有《栟榈集》三十卷，《挥尘后录》传于世。《闽沙邓氏族谱》载：邓肃，字志宏，父祖谷，长子邓普，字寰宇，次子邓慈。